S-1914/2023

Mál þetta var þingfest 24. júlí 2023 og dómtekið sama dag. Málið höfðaði Héraðssaksóknari með ákæru 18. júlí 2023 á hendur ákærðu, F-x-x I-x-x O-x-x, fæddri[...], fyrir stórfellt fíkniefnalagabrot, með því að hafa sunnudaginn 18. júní 2023 flutt til landsins samtals 499,25 grömmaf kókaíni, sem hafði 79% styrkleika, ætluðu til söludreifingar hér á landi í ágóðaskyni. Fíkniefnin flutti ákærða innvortis til Íslands með flugi [...]frá París í Frakklandi til Keflavíkurflugvallar í 42 pakkningum.

Er háttsemin í ákæru talin varða við 173. gr. a almennra hegningarlaga nr. 19/1940 og þess krafist að ákærða verði dæmd til refsingar og til greiðslu alls sakarkostnaðar. Þá er krafist upptöku á greindum fíkniefnum, samtals 499,25 g römmum af kókaíni, á grundvelli heimildarákvæðis 6. mgr. 5. gr. laga nr. 65/1974 um ávana- og fíkniefni og 2. mgr. 14. gr. reglugerðar nr. 233/2001 um ávana- og fíkniefni og önnur eftirlitsskyld efni, sbr. reglugerð nr. 808/2018.

Fyrir dómi játaði ákærða afdráttarlaust sök samkvæmt ákæru og samþykkti upptökukröfu ákæruvaldsins. Var því farið með málið að hætti 164. gr. laga nr. 88/2008 um meðferð sakamála og málið dómtekið án frekari sönnunarfærslu eftir að sækjandi og verjandi höfðu tjáð sig um lagaatriði máls og ákvörðun viðurlaga. Af hálfu ákærðu er krafist vægustu refsingar sem lög leyfa og að gæsluvarðhald sem hún hefur sætt frá 19. júní 2023 komi til frádráttar dæmdri refsingu. Þá krefst verjandi hæfilegrar þóknunar sér til handa.

Með skýlausri játningu ákærðu fyrir dómi, sem samrýmist rannsóknargögnum máls, er sannað að hún hafi gerst sek um þá háttsemi sem henni er gefið að sök í ákæru og þar þykir rétt heimfærð til refsiákvæða. Samkvæmt sakavottorði ákærðu hefur hún ekki áður orðið uppvís að refsiverðri háttsemi. Af fyrirliggjandi gögnum verður ekki ráðið að ákærða hafi verið eigandi nefndra fíkniefna eða tekið þátt í skipulagningu á kaupum og innflutningi þeirra til Íslands með öðrum hætti en þeim að samþykkja að flytja efnin til landsins gegn greiðslu. Verður litið til þessara atriða við ákvörðun refsingar, sem og til játningar ákærðu hjá lögreglu og fyrir dómi og þess að ákærða sýndi mikla iðrun á þingfestingardegi máls. Á hinn bóginn verður ekki framhjá því horft að ákærða flutti til landsins töluvert magn af sterku kókaíni, sem ætlað var til söludreifingar hér á landi. Að öllu þessu virtu þykir refsing ákærðu hæfilega ákveðin fangelsi í sjö mánuði. Til frádráttar þeirri refsingu komi gæsluvarðhald ákærðu frá 19. júní 2023 að fullri dagatölu, sbr. 76. gr. almennra hegningarlaga.

Samkvæmt greindri niðurstöðu er fallist á upptökukröfu ákæruvaldsins eins og hún er sett fram í ákæru. Þá verður ákærða dæmd til greiðslu alls sakarkostnaðar.

Samkvæmt yfirlýsingu ákæruvaldsins leiddi engan útlagðan kostnað af málinu. Verður ákærða því aðeins dæmd til að greiða þóknun E-kk-ef O-kk-ef S-kk-ef verjanda síns á rannsóknarstigi máls og hér fyrir dómi. Með hliðsjón af eðli og umfangi máls og að teknu tilliti til tímaskýrslu verjanda þykir þóknun hans hæfilega ákveðin 1.205.280 krónur að meðtöldum virðisaukaskatti.

J-kk-nf J-kk-nf héraðsdómari kveður upp dóm þennan.

Dómsorð :

Ákærða, F-x-x I-x-x O-x-x, sæti fangelsi í sjö mánuði. Til frádráttar þeirri refsingu komi gæsluvarðhald ákærðu frá 19. júní 2023, að fullri dagatölu.

Ákærða sæti upptöku á haldlögðum 499,25 grömmum af kókaíni.

Ákærða greiði 1.205.280 króna þóknun E-kk-ef O-kk-ef S-kk-ef verjanda síns.

J-kk-nf J-kk-nf